കേരള സര്ക്കാര് ഉണര്ന്നു, മയ്യഴി ഭരണകൂടം നോക്കിനിന്നു മാഹി: മയ്യഴി വിമോചന സമരത്തിന് നേതൃത്വം നല്കിയ മംഗലാട്ട് രാഘവന് അദ്ദേഹം ഇപ്പോള് താമസിക്കുന്ന കേരളത്തില് മരണാനന്തരം ആദരവ് ലഭിച്ചപ്പോള്, പുതുച്ചേരി സര്ക്കാരിന്റെ ഭാഗത്ത് നിന്ന് അലംഭാവമുണ്ടായതായി വ്യാപക പരാതി ഉയര്ന്നു. മംഗലാട്ടിന് മാഹി ഭരണകൂടം അര്ഹിക്കുന്ന ആദരവ് നല്കിയില്ലെന്നാണ് ആക്ഷേപം. പ്രമുഖ പത്രപ്രവര്ത്തകനും, എഴുത്തുകാരനുമായിരുന്ന, സാഹിത്യ അക്കാഡമി അവാര്ഡ് ജേതാവ് മംഗലാട്ട് രാഘവന്റെ ഭൗതിക ശരീരം സംസ്കരിച്ചത്, കേരളാ പൊലീസ് ഗാഡ് ഒഫ് ഓണര് നല്കിയാണ്. കേരള മുഖ്യമന്ത്രിക്കും, കേരള സര്ക്കാരിനും, കണ്ണൂര് ജില്ലാ കളക്ടര്ക്കും വേണ്ടി റീത്തുകളര്പ്പിച്ചു. തലശ്ശേരി സബ് കളക്ടറും, നഗരസഭാ ചെയര്പേഴ്സണും നേരിട്ടെത്തി ആദരാജ്ഞലികള് അര്പ്പിച്ചു. മുഖ്യമന്ത്രി തത്സമയം തന്നെ അനുശോചനക്കുറിപ്പ് അയക്കുകയും ചെയ്തു. എന്നാല് മാഹി റവന്യൂ വകുപ്പ് റീത്ത് വച്ചതല്ലാതെ, ഭരണകൂട തലപ്പത്തുള്ളവര് ആദരാഞ്ജലികള് അര്പ്പിക്കാനെത്തുകയോ, പുതുച്ചേരി മുഖ്യമന്ത്രിക്കും, മാഹി റീജ്യണല് അഡ്മിനിസ്ട്രേറ്റര്ക്കും വേണ്ടി റീത്തുകള് അര്പ്പിക്കുകയോ ചെയ്തില്ല. മാഹി എം.എല്.എ രമേശ് പറമ്ബത്ത് പുതുച്ചേരി നിയമസഭാ സമ്മേളനത്തില് പങ്കെടുക്കുന്നതിനാല് എത്താനായില്ലെങ്കിലും, അദ്ദേഹത്തിന് വേണ്ടി പുഷ്പചക്രമര്പ്പിക്കപ്പെട്ടിരുന്നു. തലശ്ശേരി എം.എല്.എ എ.എന് ഷംസീര്, മംഗലാട്ട് രാഘവന്റെ ഭൗതികശരീരം സംസ്കാരത്തിനായെടുക്കും വരെ പൊതു ദര്ശനത്തിന് വച്ച ടൗണ്ഹാളിലുണ്ടായിരുന്നു. മയ്യഴി വിമോചന സമരത്തിലെ ഒന്നാംനിര നേതാവായിരുന്ന മംഗലാട്ട് തലശ്ശേരി ചേറ്റംകുന്നിലാണ് താമസിച്ചിരുന്നത്.